大雄寺陳朝檜
作者：釋居簡
朝代：宋

paragraphs: 託根陳土隋風煙，送盡鯉魚蜚上天。
六騑度江又如許，老彭社櫟將齊年。
彭自有商觀五伯，區區社櫟奚爲者。
君乎幹老舊時天，剛中紫鐵青銅堅。
一年一年看妖妍，年年死在秋風前。
輪囷孤頂鸞停翼，脫略霜皮蛟露脊。
自古才難人弗惜，江東酒壺澆柱石。
夜深風雨卷潭湫，霹靂一聲天地秋。